OPĆINA LOVRAN

Javni poziv za financiranje javnih potreba Općine Lovran u 2018.godini

*-upute za prijavitelje-*

**CILJEVI JAVNOG POZIVA I PRIORITETI ZA DODJELU SREDSTAVA**

**Opći cilj** Javnog poziva je financiranje projekata/programa udruga i time povećanje njihovog učinkovitog djelovanja od interesa za opće dobro.

**Specifični cilj** Javnog poziva ovisi o području djelatnosti pojedinog programa/projekta, koji može biti iz područja kulture, manifestacija, socijalne skrbi i ostalo (civilnog društva), a sve u cilju podizanja razine kvalitete življenja stanovnika Općine Lovran kroz poticanje aktivnog građanstva i korištenje lokalnih potencijala.

Prioriteti za dodjelu sredstava na području Općine Lovran, dalje u tekstu: Općine:

- usklađenost sa Strategijom razvoja Općine Lovran 2015.-2020.,

- usmjerenost prema potrebama korisnika s područja Općine, kao i njihova uključenost u realizaciju projekta/programa,

- novi programi i projekti, novi modeli i ideje za rješavanje postojećih problema te uključivanje volontera (naročito s područja Općine) u provedbu programa/projekta, posebice mladih koji na taj način stječu znanja i vještine potrebne za uključivanje na tržište rada i aktivno sudjelovanje u demokratskom društvu,

- umrežavanje i povezivanje sa srodnim udrugama, pogotovo s udrugama koje djeluju na području Općine radi prijenosa znanja, jačanja sposobnosti i održivosti udruga koje djeluju na njenom području,

- suradnja i sudjelovanje na pripremi i realizaciji manifestacija od posebne važnosti za Općinu (Karneval, Dan Općine Lovran, Mihoja u Lovranskoj Dragi, Rokova u Lignju, Marunada i manifestacije sufinancirane od Općine),

- uspješnost u dosadašnjoj provedbi programa/projekta javnih potreba financiranih od strane Općine,

- financiranje iz drugih izvora (Primorsko-goranska županija, nadležnih ministarstava, zaklada, europskih fondova i sl.).

**PLANIRANI IZNOSI I UKUPNA VRIJEDNOST JAVNOG POZIVA**

|  |  |  |  |
| --- | --- | --- | --- |
| Naziv i oznaka aktivnosti u posebnom dijelu Proračuna Općine Lovran | Ukupna vrijednost Javnog poziva | Najmanji i najveći iznos pojedinačnih ugovora o dodjeli financijskih sredstava | Okvirni broj planiranih ugovora |
| Naziv aktivnosti |  |  |  |
| Financiranje programa javnih potreba u kulturi | 226.800,00 kn | 5.000,00 kn  154.000,00 kn | 5 |
| Financiranje programa javnih potreba u području manifestacija | 110.000,00 kn | 1.000,00 kn  20.000,00 kn | 20 |
| Financiranje javnih potreba u području socijalne skrbi | 49.000,00 kn | 1.000,00 kn  25.000,00 kn | 20 |
| Financiranje programa javnih potreba u području civilnog društva | 90.000,00 kn | 6.000,00 kn  30.000,00 kn | 6 |

Za financiranje programa/projekta u okviru ovog Javnog poziva, raspoloživ je iznos od 475.800,00 kuna.

**FORMALNI UVJETI JAVNOG POZIVA**

Pravo na podnošenje prijave imaju pravne i fizičke osobe koje imaju sjedište odnosno prebivalište u Republici Hrvatskoj, registrirane za obavljanje djelatnosti u navedenim društvenim djelatnostima, a koji će se održavati isključivo na području ili od interesa za područje Općine.

Ovaj poziv ne obuhvaća financiranje udruga koje se financiraju po posebnim propisima, vjerskih i političkih organizacija, te organizacija civilnog društva koje ne zadovoljavaju uvjete propisane Pravilnikom o financiranju javnih potreba Općine Lovran, kao ni ustanove čiji je Općina osnivač ili suosnivač.

Korisnik financiranja **ne smije sudjelovati** u izbornoj ili drugoj promidžbi političke stranke, koalicije ili nezavisnog kandidata, davati izravnu potporu političkoj stranci, koaliciji ili nezavisnom kandidatu niti prikupljati financijska sredstva za financiranje političkih stranaka, koalicije ili nezavisnih kandidata za sve vrijeme trajanja ugovora.

**PRIHVATLJIVI PROGRAMI/PROJEKTI**

Program/projekt koji se prijavi na Javni poziv Općine Lovran mora biti pozitivno ocijenjen, doprinositi zadovoljenju javnih potreba na tom području, odnosno zadovoljavati uvjete iz Pravilnika o financiranju javnih potreba Općine Lovran. Prihvatljivo razdoblje provođenja aktivnosti je kalendarska godina za koju se raspisuje Javni poziv.

**TROŠKOVI:**

**Prihvatljivi troškovi** su troškovi koje ima korisnik financiranja, a koji ispunjavaju sljedeće kriterije:

1. - nastali su za vrijeme razdoblja provedbe programa/projekta, u skladu s ugovorom, osim troškova koji se odnose na završne izvještaje, troškova revizije i troškova vrednovanja, a plaćeni su do datuma odobravanja završnog izvještaja,
2. - moraju biti navedeni u ukupnom predviđenom proračunu programa/projekta,
3. - nužni su za provođenje programa/projekta koji je predmetom dodjele financijskih sredstava,
4. - mogu biti identificirani i provjereni, a računovodstveno su evidentirani kod korisnika financiranja prema važećim propisima o računovodstvu neprofitnih organizacija,
5. - trebaju biti umjereni, opravdani i usuglašeni sa zahtjevima racionalnog financijskog upravljanja, sukladno načelima ekonomičnosti i učinkovitosti.

**Prihvatljivima se smatraju:**

***Izravni troškovi***

- troškovi zaposlenika angažiranih na programu/projektu koji odgovaraju stvarnim izdacima za plaće, porezima i doprinosima iz plaće i drugim troškovima vezanim uz plaću i naknade, sukladno Uredbi i drugim propisima,

- putni troškovi i troškovi dnevnica za zaposlenike i druge osobe koje sudjeluju u programu/projektu, pod uvjetom da su u skladu s pravilima o visini iznosa za takve naknade za korisnike

koji se financiraju iz sredstava državnog proračuna,

- troškovi kupnje ili iznajmljivanja opreme i materijala (novih ili rabljenih) namijenjenih isključivo za program/projekt, te troškovi usluga, pod uvjetom da su u skladu s tržišnim cijenama,

- troškovi potrošne robe,

- troškovi podugovaranja,

- administrativni troškovi,

- troškovi koji izravno proistječu iz zahtjeva ugovora, uključujući troškove financijskih usluga

***Neizravni troškovi***

Osim izravnih, korisniku sredstava se može odobriti i pokrivanje dijela neizravnih troškova kao što su: energija, voda, uredski materijal, sitan inventar, telefon, pošta i drugi indirektni troškovi koji nisu povezani s provedbom programa, u maksimalnom iznosu do 25% ukupnog odobrenog iznosa financiranja iz proračuna Općine.

**Troškovi koji nisu prihvatljivi:**

Prihvatljivim se neće smatrati sljedeći troškovi:

- dugovi i stavke za pokrivanje gubitaka ili dugova,

- dospjele kamate,

- stavke koje se već financiraju iz javnih izvora,

- kupovina zemljišta ili građevina, osim kada je to nužno za izravno provođenje programa/projekta, kada se vlasništvo mora prenijeti na korisnika financiranja i/ili partnere najkasnije po završetku programa/projekta,

- gubici na tečajnim razlikama, ili

- zajmovi trećim stranama.

**ZABRANA DVOSTRUKOG FINANCIRANJA**

Bez obzira na kvalitetu predloženog programa ili projekta, Općina neće odobriti financijska sredstva za aktivnosti koje se već financiraju iz državnog proračuna i po posebnim propisima,

kada je u pitanju ista aktivnost koja se provodi na istom području, u isto vrijeme i za iste korisnike, **osim** ako se ne radi o koordiniranom sufinanciranju iz više različitih izvora.

**KAKO SE PRIJAVITI?**

Podnositelji prijave – udruge, svoje programe/projekte prijavljuju isključivo na propisanim obrascima, a natječajnu dokumentaciju mogu preuzeti u Upravnom odjelu za samoupravu i upravu Općine u uredovno vrijeme ili sa službene stranice Općine [www.opcinalovran.hr](http://www.opcinalovran.hr).

**PRIJAVA PROGRAMA/ PROJEKTA smatra se potpunom ukoliko sadrži sve prijavne obrasce i obvezne priloge.**

**Sadržaj prijave (prijedlozi** programa/projekta **moraju biti u pisanoj formi i trebaju obavezno sadržavati):**

* Obrazac br.1 - opis programa/projekta
* Obrazac br.2 - proračuna programa/projekta
* Obrazac br.3 - izjava o nepostojanju dvostrukog financiranja

Obrasci moraju biti točno i u cijelosti popunjeni, potpisani i ovjereni pečatom podnositelja i voditelja programa/projekta te **dostavljen u izvorniku**.

U slučaju kada se prijavna dokumentacija podnosi elektroničkim putem, Općini se obvezno dostavlja jedan tiskani, potpisani i ovjereni primjerak prijave.

**Podnositelji zahtjeva dužni su, uz gore navedene obrasce, obvezno priložiti:**

* izvadak iz Registra udruga Republike Hrvatske i Registra neprofitnih organizacija Republike Hrvatske odnosno drugi odgovarajući registar,
* preslika važećeg statuta udruge na kojoj se nalazi potvrda ovjere nadležnog registracijskog tijela o sukladnosti statuta sa Zakonom o udrugama,
* presliku zapisnika s posljednje održane Skupštine,
* godišnji financijski izvještaj:
* za obveznike dvojnog knjigovodstva: preslika godišnjeg Izvještaja o prihodima i rashodima, Bilanca i Bilješke uz financijske izvještaje za prethodnu kalendarsku godinu,
* za obveznike jednostavnog knjigovodstva Odluka o vođenju jednostavnog knjigovodstva i primjeni novčanog računovodstvenog načela, usvojena od zakonskog zastupnika podnositelja, i Godišnji financijski izvještaj o primicima i izdacima za prethodnu kalendarsku godinu.
* Obrazac br.4. izjave o partnerstvu, ukoliko se program/projekt provodi u partnerstvu,
* potvrdu nadležne porezne uprave iz koje je razvidno da podnositelj prijave nema nepodmirenih obaveza na ime javnih davanja, **izdana nakon objave** Javnog poziva,
* uvjerenje nadležnog suda (ne starije od šest mjeseci) da se protiv osobe zadužene za zastupanje i voditelja programa udruge ne vodi kazneni postupak i da nije pravomoćno osuđivana za prekršaj odnosno kaznena djela propisna Uredbom.

**Prijavi se može priložiti i:**

* preslika verifikacije programa/projekta, izdana od nadležne institucije (Ministarstvo znanosti, obrazovanja i športa ili sl.),
* zapisi, publikacije, novinski članci, fotografije koji opisuju rad udruge/organizacije civilnog društva i koji se odnose na program/projekt,
* pisma namjere kojima se objašnjavaju potencijalne suradnje unutar programa/projekta s drugim udrugama/organizacijama civilnog društva, ustanovama i jedinicama lokalne samouprave,
* pisma preporuke relevantnih institucija, dosadašnjih korisnika, donatora i sl.

**Neće se razmatrati ponude koje pristignu izvan roka određenog javnim pozivom i nepotpune ponude.**

**GDJE POSLATI PRIJAVU?**

Prijave se šalju preporučenom poštom na adresu OPĆINA LOVRAN, ŠETALIŠTE M. TITA 41/I, 51415 LOVRAN, s naznakom: **„PRIJAVA NA JAVNI POZIV ZA FINANCIRANJE JAVNIH POTREBA OPĆINE LOVRAN U 2018. GODINI“ i navođenjem područja za koje se prijava podnosi: … /kultura, manifestacije, socijalna skrb, ostalo (civilno društvo)/** ili se predaju neposredno u pisarnici Općine Lovran, na istoj adresi, u zatvorenoj kuverti, zaključno s danom 29. siječnja 2018. godine do 16,00 sati.

**ROK ZA SLANJE PRIJAVA**

**Krajnji rok za prijavu na Javni poziv je 29. siječnja 2018. godine.**

Prijava je dostavljena u roku ako je na prijamnom žigu razvidno da je zaprimljena u pošti na dan koji je naznačen kao krajnji rok za prijavu na Javni poziv. U slučaju da je prijava dostavljena osobno u pisarnicu, na omotnici će biti upisan datum predaje prijave. Sve prijave poslane izvan roka neće biti uzete u razmatranje.

**KOME SE OBRATITI UKOLIKO IMATE PITANJA?**

Sve dodatne informacije i upite možete dobiti na telefon 051 563-868, centrala 051 294-045 ili na e-mail: [velinka.susanj@opcinalovran.hr](mailto:velinka.susanj@opcinalovran.hr).

U svrhu osiguranja ravnopravnosti svih potencijalnih prijavitelja, Općina ne može davati prethodna mišljenja o prihvatljivosti prijavitelja ili troškova navedenih u prijavi.

**PROCJENA PRIJAVA I DONOŠENJE ODLUKE O DODJELI SREDSTAVA**

*Sve pristigle i zaprimljene prijave proći će kroz slijedeću proceduru:*

**Provjera ispunjavanja formalnih uvjeta javnog poziva**

Po isteku roka za podnošenje prijava po javnom pozivu, Povjerenstvo za otvaranje prijava i provjeru ispunjavanja propisanih (formalnih) uvjeta Općine, pristupit će postupku ocjene ispunjavanja propisanih (formalnih) uvjeta poziva.

U postupku provjere ispunjavanja formalnih uvjeta poziva provjerava se:

* je li prijava dostavljena na pravi javni poziv i u zadanom roku,
* jesu li dostavljeni, potpisani i ovjereni svi obvezni obrasci,
* je li dostavljena sva obvezna popratna dokumentacija,
* je li zatražen iznos sredstva unutar financijskih pragova postavljenih u javnom pozivu,
* jesu li ispunjeni drugi propisani uvjeti javnog poziva.

Prijave koje su ispunile formalne uvjete upućuju se na daljnju proceduru, odnosno stručno ocjenjivanje.

**Podnošenje prigovora**

Sve udruge čije prijave budu odbačene iz razloga neispunjavanja propisanih uvjeta, o toj činjenici bit će upoznate pismenim putem u roku od 8 radnih dana od dana donošenja odluke, nakon čega imaju pravo da, u roku od 8 dana od dana prijema obavijesti, podnesu prigovor nadležnom tijelu, općinskom načelniku Općine, koje će, u roku od 3 dana, računajući od dana primitka prigovora, odlučiti o istome.

U slučaju prihvaćanja prigovora od strane nadležnog tijela, prijava će biti upućena u daljnju proceduru, na stručno ocjenjivanje, a u slučaju neprihvaćanja prigovora prijava će biti odbijena, o čemu će podnositelj prigovora biti pismeno upoznat. Odluka kojom je odlučeno o prigovoru je konačna.

**PROCJENA PRIJAVA KOJE SU ZADOVOLJILE PROPISANE UVJETE JAVNOG POZIVA**

**Ocjenjivanje prijavljenih programa/projekata i javna objava rezultata**

Povjerenstvo za ocjenjivanje prijava razmatra i ocjenjuje prijave koje su ispunile formalne uvjete poziva, sukladno kriterijima propisanim Pravilnikom.

Povjerenstvo za ocjenjivanje prijava daje prijedlog za odobravanje financijskih sredstava za programe/projekte.

Odluku od dodjeli financijskih sredstava za programe/projekte donosi, na prijedlog Povjerenstva, pročelnik Upravnog odjela za samoupravu i upravu Općine Lovran.

Nakon donošenja odluke o dodjeli financijskih sredstava za programe/projekte, Općina će javno objaviti rezultate javnog poziva s podacima o udrugama, programima/projektima kojima su odobrena sredstva i iznosima odobrenih sredstava financiranja. Rezultati javnog poziva objavljuju se na mrežnim stranicama Općine.

Općina će, u roku od 8 dana od donošenja odluke o dodjeli financijskih sredstava, obavijestiti udruge čiji programa/projekta nisu prihvaćeni za financiranje, kao i o razlozima takve odluke.

Udrugama kojima nisu odobrena financijska sredstva može se, na njihov zahtjev, omogućiti uvid u zbirnu ocjenu **njihovog** programa/projekta, u roku od 8 dana od dana primitka odluke o dodjeli financijskih sredstava za programe/projekte.

**Prigovor na odluku o dodjeli financijskih sredstava**

Udruge koje su nezadovoljne odlukom o dodjeli financijskih sredstava za programe/projekte mogu podnijeti prigovor u roku od 8 dana od dana primitka obavijesti o rezultatima javnog poziva. O prigovoru odlučuje pročelnik Upravnog odjela za samoupravu i upravu Općine, u roku od 8 dana od dana primitka prigovora.

Postupak dodjele financijskih sredstava udrugama je akt poslovanja i ne vodi se kao upravni postupak te se na postupak prigovora ne primjenjuju odredbe o žalbi, kao pravnom lijeku u upravnom postupku, nego se postupak utvrđuje uvjetima iz Javnog poziva.

Općina će s udrugom kojoj je odobreno financiranje programa/projekta potpisati odgovarajući ugovor u roku od 30 dana od dana donošenja odluke o financiranju programa/projekta.

U slučaju da je odobreno samo djelomično financiranje programa/projekta, nadležno upravno tijelo Općine Lovran prethodno će pregovarati o stavkama proračuna programa/projekta i aktivnostima u opisnom dijelu programa/projekta koje treba izmijeniti, koji postupak sklapanja ugovora produžuje za 30 dana.

**Praćenje provedbe odobrenih i financiranih projekata i programa i vrednovanje provedenog poziva**

Općina će u suradnji s korisnikom financiranja, sa ciljem poštovanja načela transparentnosti trošenja proračunskih sredstava i mjerenja vrijednosti povrata za uložena sredstva pratiti provedbu financiranih programa/projekta udruga.

Općina će vrednovati rezultate i učinke cjelokupnog javnog poziva i, sukladno tome, planirati buduće aktivnosti u pojedinom prioritetnom području financiranja.

Sa ciljem poštovanja načela transparentnosti trošenja proračunskih sredstava i mjerenja vrijednosti povrata za uložena sredstva, nadležni upravni odjel Općine ovlašten je pratiti provedbu financiranih programa/projekata udruga, sukladno važećim pozitivnim propisima.

Praćenje će se vršiti temeljem opisnih i financijskih izvješća korisnika sredstava i po potrebi, terenskom provjerom kod korisnika. Obvezni terenski posjet udruzi radi provjere vrši se za sve projekte i programe čije je razdoblje provedbe najmanje godinu dana i čija vrijednost premašuje 100.000 kn.

Korisnik financiranja dužan je dostaviti Općini sve potrebne podatke o provođenju programa/ projekta, sukladno Uredbi, te podnijeti izvještaje koji se sastoje od opisnog i financijskog dijela, a podnose se na obrascima koji su utvrđeni u dokumentaciji uz javni poziv.

**POPIS DOKUMENTACIJE ZA JAVNI POZIV**

**1. Javni poziv**

**2. Upute za prijavitelje**

**3. Obrazac 1. –** opis programa/projekta

**4. Obrazac 2. –** proračun programa/projekta

**5. Obrazac 3. –** izjava o nepostojanju dvostrukog financiranja

**6. Obrazac 4. –** izjava o partnerstvu /ako je primjenjivo/

**7. Obrazac 5. –** ugovor o donaciji programa/projekta

**8. Obrazac 6. –** opisno izvješće provedbe programa/projekta

**9. Obrazac 7. –** financijsko izvješće realiziranog programa/projekta

**Napomena:** obrasci pod rednim brojem 1, 2, 3 i 4 /ako je primjenjiv,/ dostavljaju se uz prijavu na Javni poziv, a ostali nakon odabira i realizacije prihvaćenog programa/projekta.

Obrasci se mogu preuzeti sa službene stranice Općine - www.opcinalovran.hr ili u Upravnom odjelu za samoupravu i upravu Općine Lovran.

Na sva pitanja, koja nisu uređena ovim Uputama, primjenjuju se odredbe Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ 26/15.) i Pravilnika.

OPĆINA LOVRAN