

**REPUBIKA HRVATSKA**

**PRIMORSKO-GORANSKA ŽUPANIJA**

**OPĆINA LOVRAN**

**OPĆINSKI NAČELNIK**

**KLASA: 402-08/17-01/83**

**URBROJ: 2156/02-02-17-1**

**Lovran, 28. prosinca 2017. godine**

Na temelju članka 6. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15), članka 33. Zakona o udrugama („Narodne novine“ broj 74/14) i članka 6. Pravilnika o financiranju javnih potreba Općine Lovran (Službene novine Općine Lovran 4/16), Općinski načelnik Općine Lovran donosi Odluku o raspisivanju

**JAVNOG POZIVA**

**za financiranje javnih potreba Općine Lovran u 2018. godini**

1. **Predmet** **ovog Javnog poziva** je prikupljanje prijava (projekata i programa) za financiranje/

sufinanciranje  javnih potreba u 2018.godini.

1. **Prijave se podnose za sljedeća područja:**

1.       kultura,

2.       manifestacije,

3.       socijalna skrb,

4.       ostalo (civilno društvo).

**Cilj** ovog Javnog poziva je uključivanje čim većeg broja građana u društveno važna događanja sa svrhom stvaranja društvene kohezije i unapređenja kvalitete života.

1. **Pravo na podnošenje prijave** imaju pravne i fizičke osobe koje imaju sjedište odnosno prebivalište u Republici Hrvatskoj, registrirane za obavljanje djelatnosti u navedenim društvenim djelatnostima, a koje će se održavati isključivo na području ili su od interesa Općine Lovran.

Ovaj poziv ne obuhvaća financiranje udruga koje se financiraju po posebnim propisima, vjerskih i političkih organizacija, te organizacija civilnog društva koje ne zadovoljavaju uvjete propisane Pravilnikom o financiranju javnih potreba Općine Lovran, kao ni ustanove čiji je Općina Lovran osnivač ili suosnivač.

Korisnik financiranja ne smije sudjelovati u izbornoj ili drugoj promidžbi političke stranke, koalicije ili nezavisnog kandidata, davati izravnu potporu političkoj stranci, koaliciji ili nezavisnom kandidatu niti prikupljati financijska sredstva za financiranje političkih stranaka, koalicije ili nezavisnih kandidata za sve vrijeme trajanja ugovora.

**Projekt** je skup aktivnosti koje su usko usmjerene u ostvarivanje jedne određene namjere, dok je **program** kontinuirani proces ostvarivanja osnovnih ciljeva udruge, na primjer:

**Projekt** je vremenski ograničen te se njegove aktivnosti provode isključivo za ostvarivanje usko definiranog cilja, dok **program** ima mnogo širi spektar aktivnosti, a može biti jednogodišnji ili pak višegodišnji, u tom slučaju potreban je višegodišnji dobro razrađen plan rada, a dodjela sredstava u idućim godinama strogo ovisi o prethodnom ostvarenju.

Javne potrebe **civilnog društva** su usmjerene na ostvarivanje ciljeva u području: socijalne uključenosti najosjetljivijih skupina u društvu, promicanje ljudskih prava, zaštita i unaprjeđenje okoliša, zaštita životinja i ostala područja djelovanja koja su usmjerena na očuvanje društvene zajednice u cjelini.

1. **Kriteriji i prioriteti temeljem kojih će se utvrđivati prednost prijavljenog projekta/programa su**:

- usklađenost sa Strategijom razvoja Općine Lovran 2015.-2020.,

- usmjerenost prema potrebama korisnika s područja Općine Lovran kao i njihova uključenost u realizaciju projekta/programa,

- novi projekt/program, novi modeli i ideje za rješavanje postojećih problema te uključivanje volontera (naročito s područja Općine Lovran) u provedbu projekta/programa, posebice mladih koji na taj način stječu znanja i vještine potrebne za uključivanje na tržište rada i aktivno sudjelovanje u demokratskom društvu,

- umrežavanje i povezivanje sa srodnim udrugama, pogotovo s udrugama koje djeluju na području Općine Lovran radi prijenosa znanja, jačanja sposobnosti i održivosti udruga koje djeluju na području Općine Lovran,

- suradnja i sudjelovanje na pripremi i realizaciji manifestacija od posebne važnosti za Općinu (Karneval, Dan Općine Lovran, Mihoja u Lovranskoj Dragi, Rokova u Lignju, Marunada i manifestacije sufinancirane od Općine Lovran),

- uspješnost u dosadašnjoj provedbi projekta/programa javnih potreba financiranih od strane Općine Lovran,

- financiranje iz drugih izvora (Primorsko-goranska županija, nadležnih ministarstava, zaklada, europskih fondova i sl.).

**5. Općina Lovran će dodjeljivati sredstva za financiranje projekta/programa korisnicima uz uvjet da:**

- su upisani u Registar udruga RH i u Registar neprofitnih organizacija RH odnosno drugi odgovarajući registar,

- u statutu imaju navedene djelatnosti i aktivnosti koje su predmet financiranja, a kojima promiču uvjerenja i ciljeve koji nisu u suprotnosti s Ustavom i zakonom,

- da projekt/program, koji prijave na javni poziv, bude ocijenjen kao značajan (kvalitetan, inovativan i koristan) za razvoj civilnog društva i zadovoljenje javnih potreba sukladno programima javnih potreba Općine Lovran,

- su uredno ispunile obveze iz svih prethodno sklopljenih ugovora o financiranju iz proračuna Općine Lovran,

- nemaju nepodmirena dugovanja s osnove doprinosa i poreza te drugih davanja prema državnom proračunu kao i nepodmirena dugovanja prema Općini Lovran,

- da se protiv korisnika, odnosno osobe ovlaštene za zastupanje udruge i voditelja projekta/programa ne vodi kazneni postupak i nije pravomoćno osuđen za prekršaje ili kaznena djela definirane Uredbom,

- imaju prikladan način javnog objavljivanja programskog i financijskog izvješća o radu za proteklu godinu (na mrežnim stranicama udruge ili na drugi prikladan način),

- imaju odgovarajuće organizacijske kapacitete i ljudske resurse za provedbu projekta/programa, programa javnih potreba, javnih ovlasti, odnosno pružanje socijalnih usluga,

- imaju uređen sustav prikupljanja članarine te uredno predaju sva izvješća Općini i drugim institucijama.

**6. Sadržaj prijave - prijedlozi projekta/programa moraju biti u pisanoj formi i trebaju obavezno sadržavati:**

* obrazac opisa projekta/programa
* obrazac proračuna projekta/programa
* obrazac izjave o nepostojanju dvostrukog financiranja.

Obrasci moraju biti točno i u cijelosti popunjeni, potpisani i ovjereni pečatom podnositelja i voditelja projekta/programa i dostavljeni u izvorniku.

U slučaju kada se prijavna dokumentacija podnosi elektroničkim putem, Općini Lovran se obvezno dostavlja jedan tiskani, potpisani i ovjereni primjerak prijave.

**Podnositelji zahtjeva obavezni su uz gore navedene obrasce priložiti:**

* izvadak iz Registra udruga Republike Hrvatske i Registra neprofitnih organizacija Republike Hrvatske odnosno drugi odgovarajući registar,
* preslika važećeg statuta udruge na kojoj se nalazi ovjerena potvrda nadležnog registracijskog tijela o sukladnosti statuta sa Zakonom o udrugama,
* presliku zapisnika sa posljednje održane Skupštine,
* godišnji financijski izvještaj:
* za obveznike dvojnog knjigovodstva: preslika godišnjeg Izvještaja o prihodima i rashodima, Bilanca i Bilješke uz financijske izvještaje za prethodnu kalendarsku godinu,
* za obveznike jednostavnog knjigovodstva Odluka o vođenju jednostavnog knjigovodstva i primjeni novčanog računovodstvenog načela usvojena od zakonskog zastupnika podnositelja i Godišnji financijski izvještaj o primicima i izdacima za prethodnu kalendarsku godinu.
* obrazac izjave o partnerstvu ukoliko se program/projekt provodi u partnerstvu,
* potvrdu nadležne Porezne uprave iz koje je razvidno da podnositelj prijave nema nepodmirenih obaveza na ime javnih davanja, izdana nakon objave Javnog poziva,
* uvjerenje nadležnog suda (ne starije od šest mjeseci) da se protiv osobe zadužene za zastupanje i voditelja programa udruge ne vodi kazneni postupak i da nije pravomoćno osuđivana za prekršaj odnosno kaznena djela propisna Uredbom.

**Prijavi se može priložiti:**

* presliku verifikacije projekta/programa izdane od nadležne institucije (Ministarstvo znanosti, obrazovanja i športa ili sl.),
* zapisi, publikacije, novinski članci, fotografije koji opisuju rad udruge/organizacije civilnog društva i koji se odnose na projekt/program,
* pisma namjere kojima se objašnjavaju potencijalne suradnje unutar projekta s drugim udrugama/organizacijama civilnog društva, ustanovama i jedinicama lokalne samouprave,
* pisma preporuke relevantnih institucija, dosadašnjih korisnika, donatora i sl.

**7. Planirana vrijednost javnog poziva**

Ukupna planirana vrijednost javnog poziva definirana je Godišnjim planom raspisivanja javnih poziva za financiranje programa, projekata i javnih potreba sredstvima Proračuna Općine Lovran za 2018. godinu (www.opcinalovran.hr) i iznosi 475.800,00 kuna.

Prijavljeni i prihvaćeni projekti/programi sufinancirat će se prema mogućnostima proračuna Općine Lovran i bit će uvršteni u odgovarajuće programe javnih potreba Općine Lovran za 2018. godinu.

U koliko se ukupni prihodi Općine Lovran za 2018. godinu ostvare manje od planiranih, sredstva namijenjena za financiranje projekata/programa javnih potreba razmjerno će se umanjiti.

**8. Postupak i rok za podnošenje prijave**

Podnositelji prijave – udruge, svoje projekte/programe prijavljuju isključivo na propisanim obrascima, a natječajnu dokumentaciju mogu preuzeti u Upravnom odjelu za samoupravu i upravu Općine Lovran, u uredovno vrijeme ili sa službene stranice Općine Lovran [www.opcinalovran.hr](http://www.opcinalovran.hr).

**Neće se razmatrati prijave koje pristignu izvan roka određenog javnim pozivom i nepotpune prijave.**

Prijave se šalju preporučenom poštom na adresu OPĆINA LOVRAN, ŠETALIŠTE M. TITA 41, 51415 LOVRAN, s naznakom: **„PRIJAVA NA JAVNI POZIV ZA FINANCIRANJE JAVNIH POTREBA OPĆINE LOVRAN U 2018. GODINI“ i navođenjem područja za koje se prijava podnosi: /kultura, manifestacije, socijalna skrb, ostalo (civilno društvo)/** ili se predaju u pisarnici Općine Lovran, Šetalište M. Tita 41/I, u zatvorenoj kuverti, zaključno s danom 29. siječnja 2018. godine.

**9. Kontakt**

Sve dodatne informacije i upite možete dobiti na telefon 051 563-868, centrala 051 294-045/0 ili na

e-mail: [velinka.susanj@opcinalovran.hr](mailto:velinka.susanj@opcinalovran.hr).

**10. Dokumentacija uz Javni poziv**

**1. Upute za prijavitelje**

**2. Obrazac 1. –** opis projekta/programa

**3. Obrazac 2. –** proračun projekta/programa

**4. Obrazac 3. –** izjava o nepostojanju dvostrukog financiranja

**5. Obrazac 4. –** izjava o partnerstvu /ako je primjenjivo/

**6. Obrazac 5. –** ugovor o financiranju projekta/programa

**7. Obrazac 6. –** opisno izvješće provedbe projekta/programa

**8. Obrazac 7. –** financijsko izvješće realiziranog projekta/programa

**Rezultati Javnog poziva bit će objavljeni na Internet stranicama Općine Lovran.**

**Napomena:** obrasci pod rednim brojem 1, 2, 3 i 4 /ako je primjenjiv,/ dostavljaju se uz prijavu na Javni poziv, a ostali nakon odabira i realizacije prihvaćenog projekta/programa.

**OPĆINSKI NAČELNIK:**

**Bojan Simonič, mag. oec.**